Kaap kry nog goeie waternuusDie Theewaterskloofdam was Dinsdag reeds 56,1% vol, vergeleke met ’n maand gelede se 44,3%, toe dié foto geneem is. Foto: Tony Georgiou via Reënval in SA, Facebook Die Stad Kaapstad sê die damvlakke in die Wes-Kaap het die afgelope week met nog sowat 6% gestyg. Dis ŉ “bemoedigende” toename van verlede week se sowat 70% tot 74%, oftewel amper driekwart vol. Intussen het Kapenaars ook effens meer water as die week vantevore gebruik: 511 miljoen liter per dag vergeleke met die vorige week se 505 miljoen liter. Die stadsraad maan inwoners om in die komende droë maande steeds water spaarsaam te gebruik terwyl die munisipaliteit die watersituasie monitor, sê Jean-Marie de Waal, woordvoerder van Stad Kaapstad. Danksy Kapenaars se volgehoue pogings om hul waterverbruik in te perk en die verblydende verbetering in die damvlakke, word die waterbeperkings op 1 Oktober van vlak 6 na vlak 5 verlig. Die stadsraad waarsku dié verslapping kan hersien word as inwoners nie aanhou water bespaar nie en sê die oogmerk bly steeds totale waterverbruik van 500 miljoen liter per dag.